《金缕曲 梅妃 十六叠前韵》
清代·叶绍本

无分沈香酒。最销魂、楼东一曲，泪珠零否。辇道苔生宫漏寂，但见玉绳低斗。

忆往事、柔肠回九。月里霓裳人惯听，恁仙姝、却作青天守。

钗七宝、枉簪首。

怜他朔骑中宵走。且留得、鸾笺小字，赋来荑手。锦袜泥侵春草宿，煞比上阳难受。

记笛韵、曾传檀口。骨沁梅清餐荔绿，凉冰肌、尚觉双成丑。

魂应恋、枫亭牖。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。